OBAVIJEST RODITELJIMA

O MODELU UKIDANJA SAMOIZOLACIJE U OSNOVNIM I SREDNJIM ŠKOLAMA UZ PROVOĐENJE REDOVITOG DOBROVOLJNOG TESTIRANJA UČENIKA

S obzirom na povećani broj samoizolacija učenika u osnovnim i srednjim školama i s ciljem održavanja nastave uživo, po modelu A, Ministarstvo znanosti i obrazovanja razradilo je u suradnji s Hrvatskim zavodom za javno zdravstvo **model ukidanja samoizolacija u osnovnim** i srednjim školama uz provođenje dobrovoljnog samotestiranja učenika.

Provođenjem mjere dobrovoljnog samotestiranja učenika u potpunosti bi se ukinula obveza samoizolacije za učenike koji su u školi ili izvan nje bili u kontaktu sa zaraženom osobom, a nemaju simptome bolesti i imali su negativan rezultat testa, čime bi se povećalo praćenje nastave uživo u prostorijama škole.

Samotestiranje na SARS-CoV-2 brzim antigenskim testovima je **dobrovoljno i besplatno** te se obavlja **jedanput tjedno**. Preporuka je se da se učenici samotestiraju ponedjeljkom prije nastave (ili nedjeljom prije spavanja), testiranje se može obaviti i neki drugi dan u tjednu koji odredi škola. Važno je da se samotestiranje provodi jedanput tjedno i da razmak između dva testiranja bude podjednak.

**Kao od početka pandemije, učenici ne dolaze u školu ako imaju simptome zarazne bolesti** (npr. povišena tjelesna temperatura, kašalj, teškoće u disanju, poremećaj osjeta njuha i okusa, grlobolja, proljev, povraćanje), već se javljaju izabranom liječniku koji odlučuje o testiranju na COVID-19.

**U petak** će biti dostavljene prve isporuke SARS-CoV-2 testova za provođenje mjere samotestiranja za dva tjedna. Zajedno s testovima bit će i upute proizvođača za provođenje samotestiranja.

Svakom učeniku trebalo bi podijeliti **dva testa**, što bi trebalo biti dovoljno za provođenje mjere samotestiranja dva tjedna, kao i za provođenje testiranja onog razrednog odjela u kojem se pojavi pozitivan rezultat testa pojedinog učenika u prvom tjednu provođenja mjere. Ostala količina testova bit će dostavljena u tjednu tijekom školskih praznika ili početkom tjedna nakon školskih praznika, koja će biti dostatna za nastavak provođenje mjere još tri tjedna.

Ukoliko se utvrdi da je neki od učenika **pozitivan potrebno je ponovo testirati cijeli razred**. Škola će učenicima podijeliti dodatne testove za samotestiranje prvi sljedeći dan nakon saznanja o pozitivitetu te je potrebno obaviti samotestiranje na dan primitka testova.

Prema uputama proizvođača **nije uputno da učenici mlađi od 16 godina provode samotestiranje bez nadzora ili pomoći odraslih osoba.**

Svakom roditelju će biti dostavljena obavijest za roditelje/skrbnike i zajedno s testovima dostavite upute proizvođača za provođenje samotestiranja.

Roditelji/skrbnici koji nisu suglasni s provedbom mjere samotestiranja ispunjavaju obrazac/izjavu u privitku i dostavljaju ga učitelju/razredniku.

U slučaju da roditelji/skrbnici obrascem/izjavom potvrđuju da **ne žele provoditi mjeru** samotestiranja učenika, tim učenicima će se omogućiti redovito praćenje nastave, no u slučaju kontakta s pozitivnom osobom neće biti izuzeti od karantene.

Učenici koji su u slučaju **kontakta s pozitivnom osobom oslobođeni karantene** sukladno uputama HZJZ-a (upute su objavljene na poveznici: https://www.hzjz.hr/wpcontent/uploads/2021/11/Postupanje-s-oboljelima-bliskim-kontaktima-oboljelih-i-prekidizolacije-i-karantene-ver19.pdf) mogu, ovisno o dogovoru škole i roditelja/skrbnika, sudjelovati u rutinskom samotestiranju **na dva načina**:

1. kao i ostali učenici ili
2. na način da se samotestiraju samo u slučaju pozitivnog slučaja u njihovu razrednom odjelu; u ovom slučaju učenici će također dobiti dva testa budući da je preporuka HZJZa da se trebaju testirati odmah nakon posljednjeg kontakta te je preporučljivo da se testiraju i 5 - 7 dana od kontakta s pozitivnom osobom. Učenici koji su u slučaju kontakta s pozitivnom osobom oslobođeni karantene sukladno uputama HZJZ-a, a odlukom roditelja/skrbnika ne žele sudjelovati u rutinskom samotestiranju, provode u vlastitom aranžmanu samotestiranje odmah nakon kontakta i 5 - 7 dana od kontakta s pozitivnom osobom.

**Dijeljenje kućanstva s osobom koja je pozitivna** predstavlja veći rizik za zarazu od boravka u školi ili na izvanškolskim aktivnostima. Učenici koji nisu oslobođeni samoizolacije temeljem preboljenja ili cijepljenja sukladno dokumentu „Postupanje s oboljelima, bliskim kontaktima oboljelih i prekid izolacije i karantene“ Hrvatskog zavoda za javno zdravstvo, ako dijele kućanstvo s pozitivnom osobom **mogu biti oslobođeni samoizolacije**:

• ako sudjeluju u redovitom samotestiranju učenika, i

• ako se samotestiraju u vlastitom aranžmanu svaka dva dana tijekom izolacije i još 7 dana nakon izolacije pozitivnog ukućana.

U slučaju pozitivnog brzog antigenskog testa na SARS-COV-2 za samotestiranje, postupa se sukladno Uputama HZJZ-a i test se potvrđuje PCR testom ili brzim antigenskim testom (BAT) u zdravstvenoj ustanovi ili ovlaštenom laboratoriju ili ordinaciji na teret HZZO-a. Roditelji/skrbnici javljaju izabranom liječniku obiteljske medicine ili pedijatru i razredniku odnosno školi, a učenik je u izolaciji do zaprimanja rezultata PCR ili BAT testa te nakon zaprimanja rezultata testa ako je rezultat potvrdnog testa pozitivan.

**Učenicima kojima je izrečena samoizolacija** unazad tjedan dana te im samoizolacija traje u vrijeme prvog rutinskog samotestiranja, u slučaju negativnog rezultata kreću u školu, a izrečena samoizolacija se administrativno automatski centralno prekida te roditelji/skrbnici ne trebaju javljati liječniku da liječnik prekine samoizolaciju. Ako je rezultat pozitivan, učenik ostaje kod kuće u izolaciji te se roditelji/skrbnici javljaju liječniku.

Zahvaljujemo svim roditeljima na spremnosti, radu i prilagodbi u odgovoru na COVID-19 pandemiju i nadam se da ćemo zajedničkim naporima dostići cilj da što više učenika prati nastavu i ove školske godine u svojim učionicama.

